Annelise Høegh

Annelise Høegh (født 26. juli 1948 i Oslo, død 27. mars 2015 samme sted) var en norsk politiker (H).


== Familiebakgrunn og yrkeskarrière ==
Annelise Høegh var datter av generalsekretær Anders Høegh (1920–1989) og kontorist Tove Bothner-Bye (1927–2008). Hun var fra 1985 gift med stortingspresident Jo Benkow (1924–2013).
Høegh hadde examen artium fra Sinsen gymnas fra 1967 og var cand.philol. med hovedfag i historie, mellomfag i engelsk og grunnfag i idéhistorie fra Universitetet i Oslo fra 1976. Hun var førstesekretær i Utenriksdepartementet 1977–1978, forskningsassistent ved Den nordatlantiske forsamling i Brussel i 1977, utredningskonsulent i Akademikernes Fellesorganisasjon 1978–1981. I det meste av sitt voksne liv var hun heltidspolitiker.
Etter tiden på Stortinget bekledde Annelise Høegh verv som medlem av UNICEFs nasjonalkomité fra 2000, styremedlem i Rikshospitalet HF 2001–2003, styremedlem i Norsk Luftambulanse 2001–2005, riksrevisor fra 2002, styremedlem i Sentrum Røntgeninstitutt 2002–2007, styremedlem i Oslo-Filharmonien fra 2006 og styremedlem ved Senter for studier av Holocaust og livssynsminoriteter fra 2010. Hun arbeidet som lobbyist i Konsensus AS 2001–2005 og var generalsekretær i Norsk Epilepsiforbund 2006–2008.


== Politisk arbeid ==
Allerede som gymnasiast og student påtok Annelise Høegh seg verv som formann i Skoleungdommens Riksmålsforbund fra 1967, studentrepresentant i fakultetsråd og styre ved Det historisk-filosofiske fakultet 1971–1973 samt formann i Den Konservative Studenterforening i 1975.
Høegh var medlem av Høyres politiske råd 1976–1983, 1. vararepresentant til Høyres sentralstyre 1976–1980, medlem av Oslo Høyres representantskap 1976–2006, medlem av Norsk Kvinnesaksforenings landsstyre 1980–1984, styreleder i Statens barne- og ungdomsråd 1982–1985, formann i faglig-politisk utvalg i Oslo Høyre 1982–1984, medlem av Høyres programkomité i 1983 og 1. nestleder i Oslo Høyre 1988–1992. Hun var fast innvalgt på Stortinget fra Oslo 1985–2001 og vararepresentant 1977–1985, og møtte fast for statsminister Kåre Willoch 1981–1985. På Stortinget var hun blant annet parlamentarisk nestleder 1989–1990 og Høyres sosialpolitiske talskvinne gjennom 16 år. Ekteparet Høegh og Benkow har hatt stor påvirkning på Høyres sosialpolitikk i nyere tid, og Høegh gikk inn for både partnerskapsloven og dagens abortlovgivning.Annelise Høegh var fra 2007 frem til sin død medlem av Oslo bystyre, hvor hun var fraksjonsleder i samferdsels- og miljøkomiteen og medlem av valgstyret og samevalgstyret i Oslo. Hun var også nestleder i Høyres bystyregruppe. I 2007 ble hun foreslått som Høyres ordførerkandidat i hovedstaden, men tapte mot Fabian Stang.Høegh har også tidligere vært på tale som ordførerkandidat, statsråd eller leder i Oslo Høyre.


== Stortingskomiteer ==
1997–2001 medlem i Sosialkomiteen
1997–2001 varamedlem i Valgkomiteen
1993–1997 medlem i Sosialkomiteen
1993–1997 varamedlem i Den utvidede utenrikskomiteen
1993–1997 medlem i Valgkomiteen
1989–1993 leder i Forbruker- og administrasjonskomiteen
1989–1993 varamedlem i Den utvidede utenrikskomiteen
1989–1993 medlem i Forbruker- og administrasjonskomiteen
1989–1993 medlem i Valgkomiteen
1989–1993 medlem i Utenriks- og konstitusjonskomiteen
1989–1993 medlem i Den utvidede utenrikskomiteen
1989–1993 varamedlem i Valgkomiteen
1985–1989 sekretær i Sosialkomiteen
1985–1989 varamedlem i Valgkomiteen
1981–1985 medlem i Sosialkomiteen


== Referanser ==


== Eksterne lenker ==
(en) Annelise Høegh på Internet Movie Database 
(no) Annelise Høegh hos Stortinget 
(no) Annelise Høegh hos Norsk senter for forskningsdata 
(en) Annelise Høegh hos Europarådets parlamentarikerforsamling